Către,

**BIROUL PERMANENT AL SENATULUI**

În conformitate cu prevederile art. 74 alin. (1) si ale art. 75 din Constituția României, republicată și cu prevederile art. 88 din Regulamentul Senatului, vă înaintez **Propunerea legislativă pentru modificarea și completarea Ordonanței Guvernului nr. 81/2000 privind certificarea încadrării vehiculelor înmatriculate sau înregistrate în normele tehnice privind siguranța rutieră, protecția mediului și în categoria de folosință conform destinației, prin inspecția tehnică periodică**, spre dezbatere și adoptare.

În baza dispozițiilor art. 107 și urm. din Regulamentul Senatului, **solicit aplicarea procedurii de urgență**

Inițiator:

Șerban Nicolae

senator PSD

Camera Deputaților Senat

**LEGE**

**pentru modificarea și completarea Ordonanței Guvernului nr. 81/2000 privind certificarea încadrării vehiculelor înmatriculate sau înregistrate în normele tehnice privind siguranța rutieră, protecția mediului și în categoria de folosință conform destinației, prin inspecția tehnică periodică**

**Parlamentul României adoptă prezenta lege**

**Art. I. –** Ordonanța Guvernului nr. 81/2000 privind certificarea încadrării vehiculelor înmatriculate sau înregistrate în normele tehnice privind siguranța rutieră, protecția mediului și în categoria de folosință conform destinației, prin inspecția tehnică periodică, publicată în Monitorul Oficial al României, Partea I, nr. 413 din 30 august 2000, aprobată cu modificări și completări prin Legea 167/2003 pentru aprobarea O.G. nr. 81/2000 privind certificarea încadrării vehiculelor rutiere înmatriculate în normele tehnice privind siguranța circulației rutiere, protecția mediului și folosința conform destinației, prin inspecția tehnică periodică, publicată în Monitorul Oficial al României, Partea I, nr. 291 din 25 aprilie 2003, cu modificările și completările ulterioare, se modifică și se completează după cum urmează:

1. La Articolul 4, alineatul (2) se modifică și se completează, având următorul cuprins:

„(2) Activitatea de inspecție tehnică periodică se poate realiza, *atât pe teritoriul României, cât și pe teritoriul Republicii Moldova, pe teritoriul statelor membre ale Spațiului Economic European și pe teritoriul Confederației Elvețiene*, prin operatori economici autorizați, numai pe baza unui contract de franciză încheiat cu R.A.R. de către aceștia, în condițiile legii.”

1. După articolul 4 se introduce un articol nou, *articolul 41*, având următorul cuprins:

„*Art. 41*

1. *Pe teritoriul Republicii Moldova, pe teritoriul statelor membre ale Spațiului Economic European și pe teritoriul Confederației Elvețiene, activitatea de inspecție tehnică periodică a vehiculelor înmatriculate sau înregistrate în România se face numai prin persoane autorizate în România, în condițiile prezentei legi.*
2. *Persoanele autorizate să realizeze activitatea de inspecție tehnică periodică în afara teritoriului României și stațiile de inspecție tehnică periodică aferente, funcționează în condițiile prezentei legi și în acord cu legislația statului pentru care primesc autorizarea R.A.R.*
3. *Autorizarea activității de inspecție tehnică periodică în afara teritoriului României se face în condițiile prevăzute de prezenta lege, fără costuri suplimentare pentru R.A.R.*
4. *Cheltuielile suplimentare ocazionate de procedura de autorizare și de monitorizare a activității de inspecție tehnică periodică în afara teritoriului României sunt suportate integral, după caz, de către persoanele care solicită autorizarea, respectiv, de către persoanele autorizate.*

**Art. II. –** În termen de 60 de zile de la data intrării în vigoare a prezentei legi, Ministerul Transporturilor va actualiza Reglementările privind certificarea încadrării vehiculelor înmatriculate sau înregistrate în normele tehnice privind siguranța circulației rutiere, protecția mediului și în categoria de folosință conform destinației, prin inspecția tehnică periodică – RNTR 1, aprobate prin Ordinul ministrului transporturilor, construcțiilor și turismului nr. 2.133/2005, publicat în Monitorul Oficial al României, Partea I, nr. 1.160 din 21 decembrie 2005, cu modificările și completările ulterioare.

**Această lege a fost adoptată de Parlamentul României, cu respectarea prevederilor art. 76 alin. (2) din Constituția României, republicată.**

|  |  |
| --- | --- |
| PREȘEDINTELE  CAMEREI DEPUTAȚILOR | PREȘEDINTELE  SENATULUI |
|  |  |

**EXPUNERE DE MOTIVE**

Activitatea de inspecție tehnică periodică (ITP) a vehiculelor înmatriculate sau înregistrate în România constituie o activitate deosebit de importantă pentru două segmente importante ale funcționării societății românești, respectiv, în ceea ce privește siguranța circulației rutiere și în ceea ce privește protecția mediului.

În prezent, cifre semnificative de vehicule înmatriculate în România se află în folosința unor cetățeni români aflați pentru medie sau lungă durată în afara României, cu precădere în statele europene. Astfel, un număr foarte mare de cetățeni români sunt în situația de a suporta un disconfort major și costuri mari, determinate de obligația de a asigura ITP pentru vehiculele deținute și care sunt înmatriculate în România, la intervale situate între șase luni și doi ani.

De altfel, **această propunere a fost inspirată de solicitări ale unor cetățeni cu rezidență de medie și lungă durată în afara României și care dețin și utilizează vehicule înmatriculate în România**. Ori de câte ori au de efectuat ITP, obligație legală, sunt în situația de a suporta costurile de deplasare în țară, în același timp, punându-și în pericol locul de muncă și activitatea curentă. **Această inițiativă pleacă de la premisa că toți cetățenii sunt egali și statul are obligația de a extinde, atunci când este posibil, rețeaua de servicii în relația cu aceștia, în așa fel încât să reducă sau chiar să elimine defavorizarea**.

Potrivit dispozițiilor art. 4 alin. (7) – (9) din O.G. nr. 81/2000,

*„(7) Pregătirea tehnică specifică și* ***atestarea personalului care efectuează inspecția tehnica periodică se fac de R.A.R****.*

*(8)* ***Monitorizarea persoanelor autorizate să execute inspecția tehnică periodică*** *cuprinde:*

***a) supravegherea tehnică a stațiilor de inspecție tehnică periodică, inclusiv prin mijloace informatice****;*

*b) controlul executării inspecțiilor tehnice periodice, inclusiv prin reverificări efectuate de R.A.R. în stațiile de inspecție tehnică periodică la vehiculele inspectate de aceste stații;*

*c) controlul executării inspecțiilor tehnice periodice prin reverificarea în stațiile reprezentanțelor R.A.R. a vehiculelor inspectate în stațiile autorizate să efectueze inspecții tehnice periodice.*

*d) controlul tehnic în trafic.*

(9) ***Persoanele autorizate să efectueze inspecții tehnice periodice trebuie să asigure posibilitatea conectării informatice la sistemul național de supraveghere informatică a inspecțiilor tehnice periodice, gestionat de R.A.R., și prin personalul implicat în activitatea de inspecții tehnice periodice trebuie să respecte cerințele de utilizare a programelor informatice furnizate de R.A.R***.

Rezultă faptul că norma actuală a reglementat deja ipoteza ca **monitorizarea activității de inspecție tehnică periodică să se realizeze și prin mijloace informatice, aspect ce nu este restricționat de granițele teritoriale ale statelor. De asemenea, conectarea informatică și programele informatice realizate în condițiile stabilite de R.A.R. implică și monitorizarea video în timp real**.

Controlul strict al respectării normelor și procedurilor se poate astfel realiza în cele mai transparente condiții, asigurându-se mijloacele de intervenție prevăzute de lege. **Prin normele subsecvente se pot detalia toate procedurile care să facă funcțională dispoziția legală**.

În condițiile în care toate costurile implicate de autorizarea și monitorizarea persoanelor și stațiilor care realizează activitatea de inspecție tehnică periodică în afara teritoriului României se suportă de către solicitantul de autorizare, respectiv de către persoana autorizată, se poate observa faptul că **propunerea legislativă nu implică vreun cost bugetar suplimentar și nici diminuări ale veniturilor bugetare**. Totodată, **au fost excluse, prin dispoziție expresă, costuri suplimentare pentru Registrul Auto Român**. În principiu, cheltuielile ce pot fi avute în vedere sunt cele de transport, cazare și diurnă pentru personalul RAR care se deplasează în afara teritoriului României, la stațiile de inspecție tehnică periodică.

**Persoanele care solicită autorizarea și cele autorizate vor fi în mod legitim interesate, în termeni reali, de buna și permanenta funcționare a sistemului de monitorizare video în timp real, astfel încât să evite blocarea activității sau invalidarea ITP realizate**.

**Beneficiarii vizați de propunerea legislativă sunt deținătorii de vehicule înmatriculate în România și care se află pentru durată medie sau lungă în afara României, respectiv, pe teritoriul statelor membre ale Uniunii Europene și ale Spațiului Economic European, Republicii Moldovei și Elveției**. La finalizarea procesului de ieșire a Marii Britanii din Uniunea Europeană, legea va fi aplicabilă și pe teritoriul acestui stat în ipoteza, foarte plauzibilă, a menținerii sale în interiorul Spațiului Economic European.

**Pentru cetățenii români din diaspora europeană, egali în drepturi cu cetățenii români care trăiesc în interiorul granițelor României, costurile aferente, necesare ITP, se vor reduce în mod semnificativ**, acestui beneficiu adăugându-i-se **eliminarea disconfortului inerent deplasării în țară pentru o obligație legală**.

Având în vedere cele arătate, am procedat la întocmirea prezentei propuneri legislative și **vă rog să susțineți adoptarea prezentei propuneri legislative, aplicând procedura de urgență**.

Inițiator,

Șerban NICOLAE

senator PSD